Georgian pääkaupungissa Tbilisissä tapahtui erikoinen hyökkäys sunnuntaina, minkä uhrit katsovat johtuvan siitä, että he ovat erilaisia.

Pieneen vegaanikahvilaan nimeltä Kiwi Cafe ryntäsi sunnuntaina ainakin 15 ihmistä. Silminnäkijöiden mukaan he alkoivat heilutella makkaroita, lihaa ja kalaa ja heitellä niillä henkilökuntaa ja asiakkaita. He myös mukiloivat asiakkaita ja mylläsivät kahvilan sotkuiseksi. Asiasta uutisoi Georgia Today.

Lehdelle kerrotaan, että hyökkääjät olivat äärikansallismielisiä aktivisteja Georgian Ultra -ryhmästä. Kahvila kutsuu Facebook-sivuillaan ”vegaanien vastaiseksi provokatiiviseksi toiminnaksi”. Hyökkääjiä taas kutsutaan ”uusnatseiksi”, jotka tukevat ”fasistiaatteita”.

– He kaivoivat esiin grillattua lihaa, makkaroita ja kalaa, alkoivat syödä niitä ja heittelivät niitä meitä päin. Lopulta he alkoivat polttaa tupakkaa. He yrittivät provosoida ystäviämme ja halveksia meitä, lausunto kuuluu.

” Nazis attacked the vegan cafe wife and I founded in #Tbilisi this weekend, and it appears cops arrested the server https://t.co/TLLClCijxX— Миша Руненко (@MikeRuney) 30. toukokuuta 2016

Jos twiitti ei näy, voit katsoa sen tästä linkistä.

Silminnäkijöiden mukaan kahvilan henkilökunta pyysi tyynesti ryhmää poistumaan kahvilan tiloista, mutta heille huudettiin, ja heidän kimppuunsa hyökättiin. Viranomaisten kerrotaan keskittyneen kahvilan henkilökuntaan ja asiakkaisiin, eivätkä he lähteneet hyökkääjien perään.

Joidenkin silminnäkijöiden mukaan poliisi näytti pilkkaavan kahvilan väkeä ja nauraneen tapaukselle. Georgia Today on poiminut paikalla olleen Ana Gulisashvilin Facebook-päivityksen, jossa nostetaan esiin kahvilan henkilökunnan ja asiakkaiden erilaisuuden syyllistäminen.

– Elämme eräänlaisessa helvetissä, missä ihmisiä loukataan heidän erilaisen pukeutumistyylin takia. Heitä hakataan siksi, että heillä on lävistyksiä ja pilkataan siitä, että he eivät syö lihaa. Se on vielä pahempaa, että poliisi nauraa meille ja kiristää tilannetta entisestään sen sijaan, että he suojelisivat kaupungin kansalaisia.

Georgia on monessa asiassa hyvin konservatiivinen maa. Myös maan ruoka on erittäin rasvaista ja lihapitoista.